འཛམ་གླིང་སྤྱི་བསང་

ཡོངས་གྲགས། 
འཛམ་གླིང་སྤྱི་བསང་སྟེ་དུས་སྟོན་འདི་ནི་གཙོ་བོ་བོད་དབུས་གཙང་ཁུལ་དུ་གཏོང་སྲོལ་ཡོད་ཅིང་། འདི་ཉིད་བྱུང་རིམ་ནི། སྔོན་མཁན་སློབ་ཆོས་གསུམ་༼མཁན་ཆེན་ཞི་བ་འཚོ། སློབ་དཔོན་པད་མ་འབྱུང་གནས། ཆོས་རྒྱལ་ཁྲི་སྲོང་ལྡེའུ་བཙན།༽གྱི་སྐུ་དུས་སུ། དཔལ་བསམ་ཡས་ལུགས་གསུམ་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་གསར་བཞེངས་ལེགས་གྲུབ་བྱུང་བ་དང་བསྟུན་ནས། སྐྱེ་བོ་མཆོག་དམན་ཡོངས་ཀྱིས་དགའ་སྟོན་རྒྱ་ཆེ་གཟབ་རྒྱས་གནང་བ་དང་། བསམ་ཡས་གཙུག་ལག་ཁང་བཞེངས་སྐབས་བྱ་བ་ལམ་ལྷོངས་མ་བྱུང་བས་སློབ་དཔོན་རིན་པོ་ཆེ་གུ་རུ་མཚོ་སྐྱེས་རྡོ་རྗེས་བོད་ཀྱི་ལྷ་སྲིན་གདུག་པ་ཅན་དམ་ལ་བཏགས་ནས་ལས་བསྐུལ་བས་བསམ་ཡས་ལེགས་བསྒྲུབས་ཟིན་པའི་གཏང་རག་ཏུ་ཧད་པོ་རིའི་རྩེར་འཛམ་བུ་གླིང་གི་དཀར་ཕྱོགས་སྐྱོང་བའི་ལྷ་ཀླུ་ཡུལ་ལྷ་གཞི་བདག་ཀུན་ལ་རྒྱགས་རྔན་ལྷ་བསང་གི་འདོན་ཆོས་བརྩམས་ཏེ་བསང་མཆོད་རྒྱ་ཆེར་གནང་བ་དེ་ལ་འཛམ་གླིང་སྤྱི་བསང་ཞེས་ཟེར་ལ། དེའི་ལམ་སྲོལ་ལམ་རྗེས་དྲན་གྱི་དུས་མཆོད་དེ་ད་ལྟའི་བར་དུ་རྒྱུན་འཛིན་བྱས་ཏེ་འོངས་ཤིང་། སྤྱིར་བཏང་ཟླ་ ༥ ཚེས་ ༡ ནས་ ༡༥ བར་སྤྱི་བསང་དུ་བརྩི་ཡང་། གཙོ་ཆེ་ཡོངས་གྲགས་ནི་ཚེས་ ༡༥ ཉིན་བྱེད་པ་ཡིན།

 བཤད་སྲོལ་གཉིས་པ། 
སྔོན་དུས་མུ་ནེ་བཙན་པོའི་སྐབས་སུ་བཙན་པོས་ཆོས་འཁོར་གསུམ(ལྷ་ས། ཁྲ་འབྲུག བསམ་ཡས)ལ་སྡེ་སྣོད་གསུམ་གྱི་མཆོད་རྒྱུན་བཙུགས་པའི་ཡ་གྱལ་ལྷ་ས་འདུལ་བའི་མཆོད་པ་ཞེས་གྲགས་པ་དེའི་ལམ་སྲོལ་འཛིན་པའི་རྗེས་དྲན་གྱི་ཟླ་བ་དེའི་ཚེས་བཅོ་ལྔའི་གོང་ཡར་ངོའི་ཚེས་ཆ་གང་བཟང་ཞིག་ལ་གཞུང་ཕྱོགས་ཀྱིས་དབྱར་གསོལ་ཞེས་གནས་ཆུང་ཆོས་རྒྱལ་ཆེན་པོ་དང༌། དགའ་གདོང་ཤིང་བྱ་ཅན་སོགས་གཞུང་བསྟེན་བསྟན་སྲུང་རྣམས་ལ་གཟབ་གསོལ་ལྷ་ཚེས་རྒྱས་པ་དང་འབྲེལ་རྩེའི་སྐུ་ཚབ་མཁན་ཆེ་དང༌། ཡིག་ཚང་ནས་སྦུག་དམ་ལུང་ཞུ། སྒྲོན་དར། བཀའ་བློན་གྱིས་གཙོས་ཤོད་སྐོར་ཡོངས་རྫོགས་ཕེབས་ཏེ་ཆོས་སྐྱོང་ཆེན་པོར་སྒྲོན་དར། ཞལ་ཇ་གསེར་ཕུད་སོགས་འབུལ་གནང་གིས་ཆོས་སྐྱོང་ཆེན་པོས་རྒྱལ་བསྟན་ཆབ་སྲིད་སྐོར་བཀའ་ལུང་སྩལ་ཏེ་གཞུང་ཞབས་རྣམས་ཕྱིར་ལོག །༧གོང་ས་༧སྐྱབས་མགོན་ཆེན་པོ་མཆོག་ནོར་གླིང་དུ་དབྱར་གྱི་རྒྱལ་མོའི་ནམ་ཟླའི་སྤྲོ་བཞེས་སུ་ཕེབས་སྟོན་ནམ། དབྱར་གསོལ་རྗེས་འབྲེལ་དགའ་སྟོན་གྱི་སླད་ལས་ཁུངས་སོ་སོས་སྤྲོ་ཆུང་ཉིན་གསུམ་ནས་ལྔའི་བར་གཏོང་སྲོལ་ཡོད་པ་བཅས་ཀྱི་ཐོག་དུས་དེར་ལྷ་ས་ཁུལ་དུ་གནམ་གཤིས་དྲོ་ལ་རྩི་ཤིང་ལོ་འདབ་རྒྱས་པ། མེ་ཏོག་བཞད་ཅིང་ཆརརྒྱུན་གྱི་འགོ་ཚུགས་པ། ཁུ་བྱུག་གི་གྲེ་འགྱུར་རྣ་བར་འཇེབས་པ། ཞིང་ལས་བྲེལ་བ་འཇགས་ཐོག་ཟས་རིགས་སོས་པ་ཁྲོམ་རར་དོན་པ་སོགས་ཀྱི་སྐབས་ཡིན་པས་གྲོང་ཁུལ་ཁོར་ཡུག་གི་གླིང་ཁ་རྣམས་སུ་དབྱར་སྐྱིད་སྤྲོ་གསེང་ལ་རོལ་བའི་སྐྱེ་བོ་རྣམས་གུར་རམ་བྱ་གཡབ་ཕུབ་པའམ། རས་ཡོལ་གྱིས་བསྐོར་ནས་ཞིམ་མངར་བཟའ་བཏུང་ལ་རོལ་བཞིན་པར་སྙན་འཇེབས་ལྡན་པའི་རོལ་དབྱངས་ཀྱི་ཁྲོད་དུ་གཞས་དང་ཞབས་བྲོས་ཁེངས་པ་དང༌། ལ་ལས་གུར་ནང་ཞག་སྡོད་ཉིན་བཅུ་གྲངས་ཀྱང་བྱེད་ཀྱི་ཡོད། ལྷག་པར་ཚེས་བཅོ་ལྔ་ཉིན་ལྷ་སའི་སྐུ་རྟེན་ཡོད་རིགས་ལ་ཁུངས་སོ་སོ་ནས་སྐུ་གསོལ་ཞུ་བ་དང༌། ལྷ་ས་བ་རྣམས་ཀྱིས་རྒྱན་གོས་གཟབ་འཕྱོར་གང་ལེགས་སྤྲས་ཏེ་སོ་སོའི་འཁོས་འབྱོར་དང་བསྟུན་དཔལ་ལྷ་ལྕོག་དང༌། གཙང་པོའི་འགྲམ། གླིང་བསྐོར། རི་རྩེ་སོགས་སུ་བསྐྱོད་དེ་རྣམ་དཀར་མཆོད་འབུལ་དང་། ལྷ་སྲུང་སྤྱི་ལ་བསང་གསོལ་གཟབ་རྒྱས་བྱེད་པ་དང་འབྲེལ་ལྷ་སའི་ཉེ་འདབ་གླིང་ཁ་སོ་སོར་སྤྲོ་སྐྱིད་གླིང་ཁ་གཏོང་བ་བཅས་བྱེད་ཅིང༌། ད་དུང་གྲོང་ཁྱེར་གྱི་ཤར་ངོས་ཀརྨ་ཤག་གླིང་ཁར་གུར་ཕུབ་པའི་ནང་ཀརྨ་ཤག་ཆོས་སྐྱོང་དང་རགས་རྒྱབ་བཙན་ཁང་གི་ཆོས་སྐྱོང་གཉིས་ཁོག་ཞུགས་ལ་ལྷ་མི་བ(ལྷ་དེ་གཉིས་ལ་གསོལ་མཆོད་བྱེད་མཁན་གྱི་ཚོགས་པ)ཚོས་ཆང་ཕུད་བཏེགས་ཤིང༌། གླུ་གཞས་གཏོང་བ་སོགས་འདུ་འཛོམས་ཆེ་བ་དང༌། དེ་མིན་ད་དུང་གྲོང་ཁུལ་གྱི་བཙན་ཁང་ཚང་མར་སོ་སོའི་ལྷ་མི་བ་འཛོམས་ཐོག་ལྷ་ཕེབས་ཀྱི་ཡོད་པའི་ནང་དར་པོ་གླིང་བཙན་ཁང་དུ་དགྲ་ལྷ་སོགས་ལྷ་ཁག་བདུན་ཕེབས་ཏེ་འཆམ་ཡང་རྒྱག་གི་ཡོད།

 མིང་གི་ཐོགས་སྟངས། 
འཛམ་བུ་གླིང་གི་དཀར་ཕྱོགས་སྐྱོང་བའི་ལྷ་ཀླུ་ཡུལ་ལྷ་གཞི་བདག་ཀུན་ལ་བསང་གི་བརྔན་པའི་དུས་བཟང་ཡིན་པས། འཛམ་གླིང་སྤྱི་བསང་ཞེས་སུ་གྲགས། རབ་བྱུང་དྲུག་པའི་ས་འབྲུག་སྤྱི་ལོ་༡༣༢༨ལོར་རྗེ་ཀརྨ་རབ་བྱུང་རྡོ་རྗེས་བོད་ཀྱི་བྱང་ཕྱོགས་སོག་ཆུ་ཁར་ལྕགས་ཟམ་འཛུགས་སྐབས། འཛམ་བུ་གླིང་གི་གཞི་བདག་རྣམས་ལ་འཕྲིན་བཅོལ་གྱི་ཆེད་དུ་བརྩམས་པའི་བསང་དཔེ་འཛམ་གླིང་སྤྱི་བསང་ཞེས་པ་ཞིག་ཀྱང་ཡོད་ལ། དེང་དུས་རེ་འགས་བོད་ཟླ་ལྔ་པར་ཡུལ་ལུང་སོ་སོར་ཡུལ་ལྷ་གསོལ་མཆོད་ཀྱི་སྐབས་སུ་བསང་མཆོད་ཀྱི་དཔེ་ཆ་འདི་འདོན་སྲོལ་བྱུང་བ་ལས་དུས་ཆེན་དེར་མིང་དེ་ལྟར་ཆགས་པར་བཤད་མཁན་ཡང་ཡོད།

ཡང་འཛམ་གླིང་གེ་སར་རྒྱལ་པོའམ་སེང་ཆེན་ནོར་བུ་དགྲ་འདུལ་གྱི་ལོ་རྒྱུས་སུའང་དུས་ཆེན་འདི་འབྲེལ་ལམ་དུས་ཆེན་འདི་དང་མིང་གཅིག་པའི་དུས་ཆེན་ཞིག་འབྱུང་བ་ནི། ཁྲ་མོ་གླིང་གི་འགག་མོའི་ལྷ་ཕྲུག་ཇོ་རུ་དེ་ཉིད་རྨ་གྲུ་གར་ལྷ་ལུང་གཡུ་མདོ་ནས་ཡར་ལ་བྱོན་ཏེ། རྟ་མཆོག་རི་ནས་བཀུག །གསེར་སྒ་རྒྱབ་ཏུ་བསྟད། དངུལ་སྲབ་མགོ་ལ་བསྐོན་ནས་གླིང་དཀར་སྟོད་ཀྱི་རྟ་རྒྱུགས་རྒྱལ་འཇོག་གི་གྲལ་དུ་ཞུགས། རྟ་མགྱོགས་པས་རྒྱལ་ཁ་བླངས་ཏེ་རྒྱལ་ས་ལ་མངའ་གསོལ་ཞིང་རྒྱལ་མཆོག་ནོར་བུ་དགྲ་འདུལ་གྱི་མཚན་ཐོགས་ནས་ལོ་ངོ་གཉིས་དང་ཕྱེད་ཀ་ཙམ་སོང་བའི་བསྐལ་པ་ཤིང་ཕོ་བྱི་བའི་ལོ་ལ་ཁོང་ཉིད་ཀྱི་ཐུགས་དགོངས་ལ། སྤྱིར་འཛམ་བུ་གླིང་ཁྱད་པར་དུ་གངས་ལྗོངས་བོད་ཡུལ་གྱི་ཡུལ་ལྷ་གཞི་བདག་ཕལ་ཆེར་གྱིས་སེམས་ཅན་འཇོམས་པའི་ནག་ཕྱོགས་བདུད་སོགས་ལ་ཁ་བལྟས་པས། གླིང་དཀར་པོའི་བྱ་བ་མཐའ་དག་ལེགས་ལམ་དུ་མ་སོང་བ་རེད། ད་ཕན་ཆད་གླིང་དཀར་པོས་ལྷ་བསང་ཕུལ་ནས་ལྷ་ཐམས་ཅད་དབང་དུ་བསྡུ་དགོས་ལ། བོད་ཀྱི་གཏམ་དཔེ་ལ། གཞུ་མེད་ན་མདའ་ནི་འཕེན་ཐབས་མེད། ལྷ་མེད་ན་བྱ་བར་ལམ་འགྲོ་མེད་ཟེར་བའི་དཔེ་ལྟར། ལོ་དེའི་ཟླ་བ་ལྔ་བའི་ཚེས་བཞི་ལ་གླིང་ལྷ་སྡེ་དཀར་པོ་མ་ལུས་མ་ཆད་པར་བསྡུས་ཤོག་གསུངས་ནས་དར་ཁྲ་རིན་ཆེན་སྤུངས་པ་དེ་ཕྱར། འཁར་རྔ་གསང་བ་གཡུ་འབྲུག་དེ་བརྡུངས། དུང་ཆེན་དཀར་མོ་རྒྱང་གྲགས་དེ་བུས། གོང་བློན་པོ་དང་དཔའ་རྟུལ། མི་གང་དྲག་དང་འབངས་སྡེ་ཡོངས་ལ་འཕྲིན་ཡིག་བཏང་ཞིང་། ཐག་རིང་ལ་བང་ཆེན། ཐག་ཉེ་སར་ཀི་དང་བསྭོ་ཡིས་འབོད་པ་བཏང་བས་ཚེས་བཞིའི་སྔ་ཆར་སེང་ཆེན་རིན་པོ་ཆེའི་བཀའ་བཞིན་རྫོང་སེང་ཕྲུག་པདྨ་སྟག་རྩེར་འཛོམས་ནས། སེང་ཆེན་ནོར་བུ་དགྲ་འདུལ་གསེར་ཁྲི་ལས་ཡར་བཞེངས་ཏེ་བོད་གངས་ལྗོངས་ཀྱི་ཡུལ་ལྷ་གཞི་བདག་རྣམས་ལ། ཇུས་བརྟན་པའི་འཛམ་གླིང་སྤྱི་བསང་ཕུལ། ལྷ་དཀར་ཕྱོགས་དབང་དུ་བསྡུས་པ་ལས། བདུད་ནག་ཕྱོགས་བྲན་དུ་འགོད་རྒྱུ་ཡིན། དེ་ཕན་གྱི་ཕྱོགས་བཞིའི་དགྲ་ཆེན་བཞི། དགྲ་འདུལ་བ་ལག་པའི་མཐིལ་ན་ཡོད། ད་ལྟ་མ་འདུག་མྱུར་དུ་གྲ་སྒྲིག་གྱིས། སང་ཉི་རྩེ་རི་ལ་ཕོག་པའི་དུས། གླིང་ལྷ་བསང་པ་རྣམས་ལམ་ལ་ཆས། ཞེས་གསུངས་པ་ན་དཔའ་རྟུལ་ཚང་མས་མགྲིན་གཅིག་གིས་ལེགས་སོ་ལེགས་སོ་ཟེར་ནས་རང་རང་སར་གྲ་སྒྲིག་བྱེད་དུ་ཆས། དེ་ནས་ཕྱི་ཉིན་ཉི་རྩེ་རི་གསུམ་གྱི་རྩེར་ཕོག་པ་ན་དམག་དུང་དཀར་པོ་རྒྱང་འབུད་བྱས་པ་དང་མཉམ་ཅིག་གླིང་གི་ལྷ་བསང་པ་རྣམས་ལམ་ལ་ཆས་ཏེ་ལྷ་རི་ཁྱུང་རྩེར་འཚོགས་ཏེ། འཛམ་གླིང་སྤྱི་བསང་ཕུན་སུམ་ཚོགས་པ་ཞིག་ཕུལ་ཏེ། བསང་མཆོད་གང་ལེགས་བྱས་ཤིང་བསང་རྫས་ཡངས་ཤིང་རྒྱ་ཆེ་བ་གསོས་ཁར། ཁ་དོག་སྣང་ལྔའི་དར་ཕྲེང་། གཞན་ཡང་མཛེས་སྡུག་གཟུགས་ཀྱི་བྱེ་བྲག གྱ་ནོམ་པའི་འདོད་ཡོན་གྱི་རྣམ་པ་འབུམ་ཕྲག་མང་པོས་མཆོད་ཅིང་། བར་སྣང་དུ་འཇའ་ཚོན་གྱི་ཀ་བ། ས་གཞིར་མེ་ཏོག་གི་ཆར་བ་བབས་ཤིང་། ལྷ་བསང་པ་རྣམས་ཀྱིས་སྐྱིད་པའི་གླུ་བླངས། སྤྲོ་བའི་དར་ཕྱར། སྙན་པའི་དུང་བུས། གསེར་གྱི་རྔ་ཆེན་བརྡུངས། ཀི་བསྭོ་ལྷ་རྒྱལ་གྱིས་གནམ་ས་བར་མེད་དུ་འགེངས་བར་མཆོད་དེ་ཆོ་ག་བསམ་གྱིས་མི་ཁྱབ་པ་བསྒྲིགས་པ་ལགས། སྐབས་དེ་ནས་བཟུང་གླིང་དཀར་དཔའ་རྟུལ་ཡོངས་ཀྱིས་ལྷ་བསང་ཁྱད་པར་ཅན་བཏང་བ་ལ་རྗེས་དྲན་བྱེད་པའི་ཆེད་དུ་ཡུལ་ལུང་འགའ་ཤས་སུ་ལོ་རེའི་ལོ་གསར་གྱི་ཚེས་བཅོ་བརྒྱད་ལ་འཛམ་གླིང་སྤྱི་བསང་ཕུལ་བའི་སྲོལ་ཡང་ཡོད་པ་རེད་ལ། འདི་དང་གོང་གི་དུས་ཆེན་གཉིས་མིང་གཅིག་ཀྱང་བྱུང་རིམ་དང་བྱུང་དུས་མི་མཚུངས་པ་འདི་ཤེས་དགོས་སོ། །

སེར་བྱེས་རིག་མཛོད་ཆེན་མོའི་རྩོམ་སྒྲིག་པས་ཕྱོགས་བཏུས་བྱས། ༢༠༡༦།༠༧།༡༩ལ།